Meripuisto kesällä 2022.
**Meripuisto**  (ruots. *Havsparken*) on 2,27 hehtaarin kokoinen puisto Ullanlinnan kaupunginosassa Helsingin eteläisessä kantakaupungissa, Merikadun ja Merisataman välissä. Se on noin 500 metriä pitkä mutta leveimmilläänkin alle 100 metrin levyinen. Puiston ja meren välissä on myös Merisatamanranta-niminen katu. Itä-länsisuunnassa puisto ulottuu Neitsytpolulta, joka erottaa sen Kaivopuistosta, Wecksellintielle. Puisto jakautuu avaraan puistotilaan ja toiminnallisiin alueisiin. Suuri osa siitä on avointa nurmikkoa.

Puisto on ollut olemassa nykyisessä laajuudessaan vasta 2000-luvun ensikymmeneltä lähtien. Sitä ennen alue on ollut suurelta osin ratapihana.

Historia
--------

Satamaradan kiskoja Meripuiston kohdalla vuonna 2008.
Nykyisen puiston itäosaan kaavoitettiin vuonna 1887 tori, jonka nimenä oli Meritori (*ruots*. alkujaan *Hafstorget*, myöhemmin *Havstorget*). Nykyään sama nimi on ranta-alueella Merisatamanrannan ja Ehrenströmintien risteyksen eteläpuolella sijaitsevalla pienellä pyöreällä aukiolla.

Alueen halki kulki vuonna 1894 valmistunut Helsingin satamarata, johon liittyvä ratapiha myöhemmin täytti suurimman osan nykyisestä puistoalueesta. Rata purettiin vuonna 2008, minkä jälkeen alue vaati vielä maankunnostustoimenpiteitä.

Merikadun itäpään ja satamaradan väliin nykyiselle puistoalueelle rakennettiin 1960-luvun alussa Esson huoltoasema, joka pysyi siellä 1990-luvun lopulle saakka. Bensiinin myynti alueella oli aloitettu pienemmässä rakennuksessa jo vuonna 1935.

Huoltoaseman länsipuolella alueen Merikadun puoleisessa reunassa pienellä kukkulalla kuitenkin oli jo ennestään pieni *Fredrik Stjernvallin puisto*. Se oli saanut nimensä vuonna 1956 maaherra Fredrik Stjernvallin (1767–1815) mukaan, joka innokkaasti ajoi Helsingin saamista Suomen pääkaupungiksi.
Alueella on ollut myös veneiden talvisäilytystä.

Katso myös
----------

* Eiranranta

Lähteet
-------

1. 1 2  Meripuisto *vihreatsylit.fi*. Viitattu 29.6.2023.
2. ↑  Meripuisto *myhelsinki.fi*. Viitattu 29.6.2023.
3. ↑  "Meritori", *Helsingin kadunnimet*, s. 121. Helsingin kaupungin nimistötoimikunta, 1970. ISBN 951-771-220-0. Teoksen verkkoversio.
4. ↑  Helsingin keskustan kartta 1962 (Löytyy sivun vasemmassa laidassa olevasta valikosta: Historialliset aineistot => Opaskartat => Helsingin keskustan kartta 1962) *kartta.hel.fi*. Viitattu 19.7.2023.
5. ↑  Manninen, Antti: Meripuiston kunnostus voi alkaa tänä vuonna Ullanlinnassa (Maksullinen artikkeli) *Helsingin Sanomat*.  30.1.2009. Viitattu 29.6.2023.
6. ↑  Pohjanpalo, Olli: Meripuisto kunnostetaan uuteen uskoon (Maksullinen artikkeli) *Helsingin Sanomat*.  27.11.2006. Viitattu 29.6.2023.
7. ↑  Kaavaselostus, Merisataman itäosa: Asemakaava ja asemakaavan muutoksen selostus, joka koskee 24. päivänä lokakuuta 1996 päivättyä asemakaavakarttaa (nro 10415) Helsingin kaupunkisuunnitteluvirasto. Viitattu 19.7.2023.
8. ↑  "Fredrik Stjernvallin puisto", *Helsingin kadunnimet*, s. 96. Helsingin kaupungin nimistötoimikunta, 1970. ISBN 951-771-220-0. Teoksen verkkoversio.

Aiheesta muualla
----------------

* Kuvia tai muita tiedostoja aiheesta **Meripuisto (Helsinki)** Wikimedia Commonsissa

* Meripuisto Helsingin karttapalvelun ortoilmakuvassa